钦定古今图书集成/明伦汇编/氏族典/第146卷 > 孙惠蔚
## 钦定古今图书集成/明伦汇编/氏族典/第146卷 > 孙惠蔚

按《魏书孙惠蔚传》：“惠蔚，字叔炳，武邑武遂人也，小字
陁罗。自六世祖道恭至惠蔚，世以儒学相传。太和初，
郡举孝廉，对策于中书省。时中书监高闾宿闻惠蔚
称其英辩，因相谈荐为中书博士，转皇宗博士。闾被
敕理定雅乐，惠蔚参其事。十七年，高祖南征，上议告
类之礼。及太师冯熙薨，惠蔚监其丧礼。二十二年，侍”
读东宫。世宗即位之后，仍在左右，敷训经典。自冗从
仆射迁秘书丞、武邑郡中正，兼黄门侍郎，迁中散大
夫，仍兼黄门。久之，正黄门侍郎，代崔光为著作郎。才
非文史，无所撰著，唯自披其传注数行而已。迁国子
祭酒、秘书监，仍知史事。延昌二年，追赏侍讲之劳，封
枣强县开国男。肃宗初，出为平东将军、济州刺史。还
京，除光禄大夫。先单名蔚。正始中，侍讲禁内，夜论佛
经，有惬帝旨，诏使加惠，号“惠蔚法师”焉。神龟元年，卒
于官，时年六十七。赠大将军、瀛州刺史，谥曰戴。子伯
礼袭封。